text: Storken Alfred er genforenet med sine forældre
  14 august 2017 kl. 16.17
  Søndag fløj Alfred fra reden i Smedager. Nu er han efter et døgn endelig observeret i live.
  Storkeungen Alfred er mandag aften set cirka en kilometer fra sin rede i Smedager.
  Det fortæller Mogens Lange fra Storkene.dk, der mandag aften indledte en eftersøgning af storkeungen.
  Alfred var ikke set i et døgn, og man var bekymrede for, om han overhovedet var i live længere. Men det er han. 
  - Jeg fulgte højspændingsledningerne væk fra reden, for at se om han kunne være fløjet ind i dem, siger Mogens Lange til TV SYD.
  - Pludselig så jeg ham sidde i noget langt græs cirka en kilometer fra reden. Han har været heldig at finde et sted, hvor rovdyrene ikke har opdaget ham.
  Mogens Lange så også Alfred flyve, så han har altså ikke brækket vingen, siger han.
  Alfred er nu sammen med sinde forældre, og Mogens Lange håber, at de får Alfred guidet op i reden i nat, så han ikke ender som rævens aftensmad.
  